Ekstraopgaver til tema 4: At arbejde med ældre

# Noveller til analyse

***Hans***

*Af Lisbeth Bjerrum Jensen*

Sygeplejersken åbner forsigtigt hans mund, væder hans tunge med en vatpind, og bagefter smører hun vaseline på hans læber. Det er alt sammen tørret ud. Hans øjne er lukkede, og åndedrættet hvæser. Her til morgen blev han tilbudt en barbering, men han sagde nej; han vil bare have fred. Nu har han stikkende, mørke skægstubbe på kinderne, og jeg har ikke lyst til at være alene med ham, men det er ved at blive mørkt udenfor, og sygeplejersken havde egentlig fri for tre kvarter siden.
”Ring med det samme, hvis der sker ændringer”, siger hun og ser på uret. ”Mit gæt er, at der ikke sker noget de næste timer. At han bare sover. ” Hun lægger en professionel hånd på hans skulder, der ligger som en knokkel under den blå natskjorte.
”Sov godt, Hans” siger hun lidt højere. ”Mie er hos dig. Vi ses i morgen. ”

Jeg er ikke god til vågenætter, men Hans har boet hos os i mange år og har ikke andre end os på plejecentret. Det kunne lige passe, at han skulle være alene på sit dødsleje. Der er kaldt en ekstra vagt ind. Der er ikke noget usædvanligt ved døden her, den er højst lidt besværlig, lidt ekstra ressourcekrævende. Men det er uhyggeligt at sidde her i mørket med den hvæsende mand i sengen. December og mørke: En bus, der kører gennem sneen udenfor, skramlen fra et andet sted på plejecentret. Herinde er der stille. Jeg lister min telefon ud af lommen og kigger på den. Der er stadig mere end 8 timer til, jeg har fri.

Jeg må være faldet i søvn, men jeg bliver vækket af, at noget er anderledes. Jeg kigger forskrækket hen på Hans i sengen. Jeg kan se hans øjne i mørket; han er vågen, og han stirrer på mig.
”Sidder du der, lille pige,” siger han hæst. Jeg spekulerer på, om han ved, hvem jeg er? Han kigger på mig, som om jeg var et spøgelse. Måske en fra hans fortid?
”Det er mig, Mie, ” hvisker jeg, også jeg lyder lidt hæs. ”Du ved, jeg arbejder her på centret… ”
”Mm… ” siger han og lukker øjnene. ”Lille pige, jeg tror, det er ved at være slut… ” Hvad svarer man på det? tænker jeg. Døden er virkelig, og den er lige her ved siden af os.
Hans hiver efter vejret. ”Skal jeg ringe efter nogen? ” spørger jeg uroligt.
”Nej, tak, lille pige”, siger Hans. ”Men hvis du vil tænde natlampen, for her er så mørkt. Uf, vil du dreje den lidt, så lyset ikke er så skarpt i mine øjne? Tak. Og måske hæve hovedgærdet? Bedre ja. ” Hans skubber sig til rette i sengen, hvæsende og hivende efter vejret. Han minder mig om det gamle pindsvin, der bor i vores hæk; det larmer med sin snøften og kradsen af pigge, når det vågner i sommernatten.

Jeg tager hans hånd, jeg synes, det hører sig til, måske har jeg læst det i en bog et sted, *Tjekliste til vågenætter*. Der kommer en lyd fra Hans, som et fnis eller et hulk. ”Vil du nu holde i hånden, lille pige? Nja, gem det til din kæreste. Jeg er blevet for gammel til at holde i hånden”. Jeg slipper hånden, måske lidt for hurtigt, lidt for lettet. Hans begynder at tale, hans stemme er med ét overraskende høj og klar.

Nu er min opgave vist bare at lytte.
”Jeg savner min mor. Det er sgu noget underligt noget, at man kan ligge her og være 86 og savne sin mor…” Denne gang er det klart et hulk. ”Jeg ligger her og flæber som en lille… dengang jeg var en lille dreng, passede min mor altid på mig. Jeg var den mindste af tre drenge, og de store drillede altid… men så sagde jeg det til min mor. Hun var så god... Vi boede på en gård. Dengang, hvor gårde var noget med lidt marker, dyr, have... Vi havde køer. Vi hjalp til, selvfølgelig, og sådan var det. Ah, de ting man husker. Sådan nogle små kalve. De kiggede på en med brune øjne og suttede på ens hånd. Sikke en kraft, der var i det sug! Jeg tænker på de unge i dag, hvad kan de huske fra deres barndom, når de ligger her? Computerskærme? Hvad gider man overhovedet huske på, når det hele er slut? Jeg kan huske min mors rødgrød, når den var helt lun og med fløde på. Og de der kalve, ja, og en ny cykel og lugten af skvalderkål i den bageste ende af haven. Nå ja, og så husker jeg de sødeste piger… ” Hans tier. Et øjeblik tror jeg, at han er faldet i søvn igen.

Men så fortsætter han. ”Noget, jeg ikke har lyst til at huske, var, da min bror døde. Min 5 år ældre storebror”. Hans rømmer sig. Der er en pause, hvor det virker som om, han tager sig sammen. Så kommer det langsomt, hæst: ”Efter krigen engang fik vi en ung pige på gården. Hun var så sød og pæn, jeg husker hende i sådan en blomstret kjole… Nå, men altså, ingen af os kunne få øjnene fra hende. Jeg elskede hende, men helt hemmeligt, for hun så mig ikke. Min ældste storebror Jan elskede hende også, prøvede hele tiden at få hendes opmærksomhed. Åh, hvor både Jan og jeg elskede den pige!

Men det blev den yngste søn ovre fra Nørregård, der blev hendes kæreste. Han var en høj fyr, lyshåret, pigerne synes altid, han var noget særligt. Johs hed han. Han var sgu meget god ved hende, kom altid med blomster... altid et kæmpestort smil og alle de hvide tænder. Min storebror Jan var rasende.

Så en morgen… mine forældre var taget over til min mormor og morfar. Pigen var stået tidligt op og gået over for at malke. Jeg så Jan forlade sin seng, for vi delte værelse dengang. Jeg vidste, han var på vej over for morgenmalke sammen med pigen, som vi havde aftalt med min far, at han skulle. Jeg så Jan gå og faldt i søvn igen, men så hørte jeg en lyd og stod op. Og jeg så ham. Så dem. Pigen skreg og græd, han havde skubbet hende omkuld i høet, jeg så hendes ben, der spjættede i luften og min bror… Hans nøgne bagdel og… der var en ko, der brølede… jeg gjorde ikke noget, løb bare min vej. Men det var mig, der hviskede det til de andre fyre, og det var mine ord, der sørgede for, at historien nåede pigens kæreste, Johs. ” Det sidste kommer som en hvisken fra Hans. Han lukker øjnene.

Jeg ville ønske, at han var fortsat med at tale om kalve og skvalderkål og søde piger. Jeg henter en vaskeklud og tørrer ham over panden. Lidt irriteret virrer han med hovedet, han har ikke tid til det nu, han har en historie at fortælle.

”Det var mig, der fandt min bror bag laden syv dage senere. Han var død, slået ihjel med noget tungt og spidst, et møggreb.... Johs blev anholdt for mordet, alle hviskede, at det måtte være ham, der havde gjort det... Der var mindst fire vidner, der havde hørt ham råbe: ’Jeg slår ham ihjel, jeg sværger, at jeg slår ham ihjel’. Møggrebet blev fundet på Nørregård, fuld af blod. Der var en retssag, men jeg ved ikke… jeg husker det ikke så godt. Alting var så forfærdeligt. Jeg blev ved med at se ham for mig, hans hvide baller dér i kostalden, og så hans døde krop, møggrebet, blodet… ”
Hans græder nu.
”Johs kom i fængsel, 16 år. Da han kom ud igen, var han... helt anderledes. De hvide tænder og det dér smil, der var ikke noget tilbage. Det gør sgu noget ved en mand at være spærret inde så længe. Han døde af druk for nogle år siden. Ti år, måske. Eller 15. Tiden er blevet så underlig nu”.
”Hvad skete der med pigen?” spurgte jeg.
”Gerda?” Hans lukker øjnene, og jeg tænker, at han ser pigen for sig. Så åbner han dem igen, synker, siger besværet: ”Ja, jeg giftede mig sgu med Gerda. Men først nogle år efter… efter min brors død. Vi havde nogle gode år sammen, men hun døde af kræft… og nu… ” Han snøfter lidt igen, og jeg tørrer hans øjne. Der er stille længe. Det hvæsende åndedrag bliver roligere. Jeg falder hen, tænker på uret, håber, at det snart er morgen.
Så rømmer Hans sig pludselig igen. ”Det var mig, der slog min bror ihjel”.

Der kommer ingen ord til mig. Jeg tænker kort, at jeg vil håbe, at han dør lige nu. Så jeg kan glemme hans betroelse og ikke behøver at forholde mig til den. Jeg kigger på Hans i sengen, hans øjne er vidt åbne nu. Han hoster lidt og gentager så: ”Det var mig”. Jeg kigger ned på mine hænder, der ryster lidt.
”Hvordan?” spørger jeg så.
”Med et møggreb, som jeg lige fortalte dig. Jeg slog til. Jeg var mindre end min bror, men jeg overraskede ham, og jeg var vred. Billedet af, hvordan han… hvordan han skændede Gerda, blev ved at være i mit hoved. Jeg kunne ikke leve med, at han gik der og… og levede. ”
Jeg tænker lidt over det. ”Vidste Gerda godt, at det var dig? ” spørger jeg.
”Nej, jeg har aldrig fortalt hende det. Aldrig fortalt *nogen* det. Men nogle gange så Gerda på mig på en undersøgende måde, som om hun prøvede at få nogle ting til at give mening”. Hans lukker øjnene. ”Jeg er meget træt nu”, siger han, og hans stemme er utydelig. Jeg slukker lyset, og lidt efter lyder det, som om han sover.

Jeg bliver siddende ved siden af ham. Det føles, som om betroelsen er et stikkende, uønsket væsen, som han har lagt over i mit skød. Hvad skal jeg stille op med den? Er der nogen, jeg bør underrette?

Pludselig vågner Hans op igen. Han hiver efter vejret og rækker ud efter mig. Jeg ville ønske, jeg kunne fortælle, at han sov roligt ind, men det gør han ikke; han hulker og får kramper, gisper desperat efter vejret. Og så er han død.

Jeg tilkalder min ældre kollega. Nattevagten kommer ind, og da hun ser ham, tager hun om hans håndled for at finde pulsen. Så lukker hun hans øjne og siger til mig: ”Så fik han fred”.

***Terminal***

Af Lisbeth Bjerrum Jensen

Fra <http://gad.dk/danskbogentilsocial-ogsundhedselever>

Stewardessens høje hæle klikker mod gulvet, da hun passerer mig. Hun har fart på. Hendes nylonstrømper sidder perfekt ned over læggene, den lille nederdel er glat mod hendes ende. Hun har en kuffert på hjul, som hun trækker efter sig, som en mor trækker et træt barn gennem et supermarked. Men hun er alt for ung til at have børn. Hun er ung og smuk og med verden for sine fødder. Det har hun nok helt bogstaveligt, verden for sine fødder. Mandag – Frankfurt, tirsdag – Bangkok. Onsdag – hed elskov med en lækker pilot på et hotel i Paris. Hele livet foran sig. Jeg strækker benene og sukker i min hårde læderstol, mens stewardessen forsvinder ind bag en skranke. Fem timer har jeg ventet her i terminalen ved Gate 29b i Charles de Gaulle, lufthavnen i Paris. Fem timer med ondt i maven og en underlig snurren i benene. Lyset er ved at forsvinde udenfor, men i terminalen er der både lyst og varmt. På tavlen står der stadig bare SK 819 Billund, delayed. Jeg venter.

Det begyndte som en underlig trykken i mellemgulvet for otte måneder siden. Pludselig havde jeg tabt mig otte kilo. Det klædte mig egentlig, men det var også lidt sært. Senere fulgte en dyb og ubeskrivelig smerte, der syntes at komme fra mit allerinderste. Intens kvalme. Diarré i dagevis. Undersøgelser af enhver art fulgte, men da lægerne udtalte dommen, cancer i tarmene, havde sygdommen allerede bredt sig. Den lurede på mig overalt i min egen krop, i maven, i lymfen, og hvem ved, hvor den ville slå til næste gang? Der var ingen tvivl hos den unge læge, der orienterede mig. Sygdommen ville ende med at vinde, spørgsmålet var bare, hvor længe vi kunne kæmpe imod: lægerne, kemoterapien og mit svækkede immunforsvar mod kræftcellernes konstante formering. Stadig kunne jeg leve et normalt liv indimellem, tage til Paris, hvis jeg ville, sagde lægen. Det havde jeg villet, men nu er jeg træt. Fem timer i en lufthavn var ikke med i planen, kvalmen bølger ind over mig, og pludselig er jeg så udmattet, at jeg ikke ved, hvordan jeg nogensinde skal komme op i en flyver. Jeg støtter hovedet ind mod den kolde, hårde væg bag mig.

Den unge stewardesse kommer frem igen, udveksler et par ord med en kollega, og sammen forsvinder de ud mod et af de fly, der i modsætning til mit vil være i luften om lidt. Det sidste, jeg ser til hende, er hendes selvsikre kast med hovedet. Da jeg var i hendes alder, var jeg også sikker på det hele, tænker jeg. Jeg ser mig selv for mig, da jeg 19 år gammel landede i Paris. Jeg havde haft fransk i gymnasiet og havde afsluttet med en god karakter. Min onkel havde skaffet mig et job som piccoline i en dansk virksomhed, der handlede med dyner og puder, bedste kvalitet, silke og edderdun. Kan man forestille sig noget mere pikant end at sælge sengeprodukter til franskmændene i Paris? 19 år, lyshåret og med nordjysk udtale af det franske sprog. Jeg må også have været usikker, men det husker jeg ikke. Jeg havde forladt den lille lejlighed i Aalborg, hvor jeg boede sammen med min mor. Hun og min far var blevet skilt nogle år forinden, min mor var træt og bitter. Fra de første måneder husker jeg bare caféerne og de unge mænd, de stærke franske cigaretter og nætterne i tilrøgede natklubber. Engang imellem endte jeg på et værelse med en af fyrene, men jeg vidste godt, det hele var for sjov. Jeg skulle være i Paris i et år, så skulle jeg hjem og have en kontoruddannelse, og så skulle jeg vel giftes og have børn.

Men pludselig en dag stod han der, Jean-Pierre, med tykt hår og en lok, der faldt ned i panden. Han var også bare for sjov, men jo mere tid, vi tilbragte sammen, des mere kunne jeg mærke, at det blev alvor. Han talte fransk med en hæs stemme, og sammen udforskede vi Paris. Han lærte mig ikke om fransk kultur, han læste ikke bøger eller tog mig med i operaen. Men sammen med ham lærte jeg ting om min krop, som jeg aldrig siden har glemt.

Pillerne er bitre mod min tunge, jeg skyller dem ned med det sidste Evian i flasken. Jeg burde spise lidt, men orker ikke at stå i kø igen for en tør croissant eller en sandwich. ”Gør dig klart, hvad der er vigtigt for dig i dit liv, når nu …” havde lægen sagt til mig. Hvordan mon han havde planlagt, at den sætning skulle slutte? Hvad var det, han alligevel ikke kunne få sig selv til at sige? Jeg kom med forslag i mit hoved: … du ikke

har langt igen eller måske bare: … du snart skal dø. Hvad der var vigtigt for mig? Sex? Før havde det været vigtigt, men ikke nu. Min krop havde svigtet mig, og desuden dræbte kvalmen al lyst. Men kærligheden, den var der stadig.

For fire dage siden var jeg ankommet til Paris igen. Jeg ville opsøge Jean-Pierre, havde fundet hans adresse på nettet, men havde ikke givet mig til kende. Da jeg stod foran hans dør, en slidt gadedør i det 17. arrondissement, sugede det voldsomt i min mave. På det sidste havde jeg haft svært ved at skelne, hvornår det var sygdommen, jeg kunne mærke i maven, og hvornår det var følelser. Men lige dér var der ingen tvivl. Jeg ringede på, en ældre mand åbnede. Gråt hår, rynker omkring den velkendte mund. Vi kiggede på hinanden, han først afventende, så åbnedes hans ansigt pludselig i genkendelse.

Hans smil var det samme, hans lille anerkendende smæld med læberne. ”Britt!” sagde han og lænede sig frem for at kysse mig på begge kinder. Han lo: ”Ma petite Britt!”. Vi sad ved bordet i hans lille køkken, jeg havde ikke set ham i næsten fire årtier. Han skænkede vin til mig, hentede oliven i en skål, lo og kiggede på mig. Vi snakkede om vores år sammen, jeg havde været hans første store kærlighed. Gennem livet havde han ofte drømt om mig om natten, tænkt på, hvordan det var gået mig, og ønsket for mig, at jeg havde det godt. Han havde giftet sig med Juliette, de havde fået fire børn og havde boet i et lille hus i en forstad til Paris. Jean-Pierre havde arbejdet på kontoret hos en bilforhandler, Juliette havde gået hjemme med børnene i mange år. Da børnene flyttede hjemmefra, havde de solgt huset og var flyttet tilbage til Paris. De havde begge fået arbejde her og arbejdede stadig lidt begge to. Alt det, han ikke sagde, prøvede jeg at læse ud af sammenhængen. Familiebillederne på køleskabet. Indkaldelsen til lægeundersøgelse, der hang på køleskabet. Læsebrillerne i en snor om halsen. Måden han smilede på, når han snakkede om Juliette. Hun var på weekend hos deres næstældste dreng, fortalte han. Hun passede børnebørnene. Jeg så ind i hans på én gang fremmede og velkendte øjne, tænkte på, hvor glad jeg havde været for ham. At jeg havde troet, det skulle være os. Hvordan mon livet ville have været sammen med ham? Ville det have været mig, der passede tre franske børnebørn i Val d’Oise lige nu?

Ingen har lyst til at dø, når de er 59. Vel? Nu kommer den del af livet, hvor man skal se tilbage på det hele med stor tilfredshed. Hvor man med god samvittighed skal sætte farten lidt ned. Stadig er der mange gode år foran én, man behøver ikke engang at tænke på sig selv som gammel, man er bare lidt ældre, lidt ældre end midaldrende, voksen og vis. Man kan nyde frugterne af sine anstrengelser, se på børnene, der klarer sig, og børnebørnene, der vokser. Jeg fik aldrig børn. Jean-Pierre fik sine fire fregnede unger i Paris, Allan og jeg fik vores gode, trygge og barnløse liv i Brønderslev. Og det var godt sådan.

Jeg blev ikke om natten hos Jean-Pierre, det var for sent nu. Men i morges mødte han mig på en café, vi drak kaffe og spiste pain au chocolate. Han fulgte mig til lufthavnsbussen, præcis som han gjorde den sommermorgen for snart fyrre år siden. Dengang græd jeg ned i hans ternede lommetørklæde. I dag stod jeg blot og lod ham kysse mig, tørt, ét kys på hver kind.

For fyrre år siden havde jeg haft lyst til at blive hos ham; i hans arme følte jeg mig mere levende, end jeg nogensinde før havde gjort. Han ville gerne giftes i en fart, han tog mig med hjem for at hilse på sine forældre i Normandiet. Men jeg var lige fyldt 20 og syntes, at tanken om ægteskab var langt ude. Vi var trådt ind i halvfjerdserne, og Paris summede af flowerpower-tøj, fed musik og frihed. Jeg ville hellere cykle langs Seinen i hat og lårkort kjole end tænke på børn og svigerforældre. En aften ringede min far. Min mor havde slugt et glas sovepiller hjemme i lejligheden i Aalborg. Hun var heldigvis blevet fundet af en af sine veninder, og det så ud til, at hun ville klare den. Men jeg var nødt til at tage hjem, sagde min far indtrængende.

Jeg flyttede ind hos min mor, satte mine ting på plads i det barneværelse, jeg så kækt havde forladt knapt et år tidligere. Min onkel i Paris var forstående, han kunne godt forstå, at jeg ikke kunne vende tilbage til mit job. Ugerne gik, jeg forsøgte at få min mor på ret køl, mens jeg hele tiden drømte om Jean-Pierre. Savnede ham. Han ringede mindst to gange om ugen, men det var ikke let at tale i telefon; Paris var så langt fra mit liv i Aalborg. Så mødte jeg Allan, han var min mors fysioterapeut og havde rare øjne. Min mor gik til genoptræning efter sit selvmordsforsøg, jeg kom ofte og hentede hende, for at hun ikke skulle tage alene hjem. Allan og jeg så hinanden for første gang i venteværelset i hans lille klinik. Senere inviterede han mig i biografen. Jeg forelskede mig i hans ro og venlighed. Paris blev en fjern drøm; Allan var virkelighed, han var så sød og god til at hjælpe med mor. Allan og jeg blev gift på rådhuset to år senere. Jeg tænkte ofte på Jean-Pierre, men så ham aldrig igen. Ikke før nu.

Allan og jeg havde prøvet at få børn, men da det ikke så ud til at lykkedes, havde det aldrig føltes som den store ulykke. Jeg var blevet uddannet lægesekretær, og da Allan slog sig sammen med en god ven og købte en større klinik, ansatte de mig. Det var et godt arbejde, godt og travlt. Jeg har set mange syge mennesker i min tid, iagttaget hvor forskelligt folk klarer sygdom, set folk blive raske eller sygne hen. Men mine erfaringer har ikke gjort det lettere selv at blive syg.

Hvordan mon det er at dø? Min ven Tom forklarede det engang sådan: ”Prøv at lægge din hånd om på ryggen, Britt. Hvad kan den se?”
”Øh”, svarede jeg. ”Varme. Blødt stof.”
”Nej, ikke hvad den kan føle. Hvad den kan se,” sagde Tom tålmodigt.
”Ikke noget,” sagde jeg så. ”Min hånd kan ikke se.”
”Nemlig. Sådan er døden, tror jeg,” sagde Tom. ”Hånden kan ikke se noget. Ikke mørke eller lys. Den ved ikke engang, hvordan man ser. Den ser bare ingenting.”

Jeg kan bedre lide at tænke på døden som gensyn. Jeg kan næsten holde ud at tænke på døden, når jeg tænker, at jeg skal møde dem, jeg har mistet. Min mor og far. Min elskede mormor. Min veninde Lise, der døde, da vi var ni. Hun faldt af hesten og brækkede nakken, jeg græd over det hver aften i flere måneder. Men lige nu er det Allan, der tålmodigt venter på mig derhjemme. Han har allerede holdt og ventet i Billund i flere timer. Jeg vil sætte mig ind i bilen, kysse ham og vide, at hos ham er jeg sikker. I morgen vil vi tage ud i sommerhuset med hundene, gå en tur langs med Vesterhavet med hinanden i hånden. Jeg vil ikke have en gravsten, Allan behøver ikke at passe blomster på min grav. Jeg vil spredes over havet, hvirvle i vinden, og så kan han og hundene tænke på mig, når de går en tur dér i brændingen.

Jeg tror ikke, det varer så lang tid. Længe har jeg kæmpet imod, havde noget, der skulle afsluttes. Der var lommer af livsmod tilbage. Nu mærker jeg, at det ebber ud. Eller er det bare den her forbandede terminal med dens travle mennesker, mennesker på vej og på rejse, fly der letter og forsvinder i himlen? Livet som en flyvetur: Man kan være uheldig, ende ved siden af en snorkende mand, der tager hele armlænet, eller ende i et fly, hvor alle toiletter er stoppede. Men man kan også opleve øjeblikke af stor skønhed, når flyet når op gennem skyerne, og solen glitrer ud over et hav af flødeskum. Gin og tonic serveret i plastickrus. Men for det meste ønsker man bare at undgå alt for meget turbulens.

Nu skifter det på tavlen. SK 819 Billund, Now boarding, står der. Så er det nu. Kort efter maser jeg mig ned i det smalle flysæde. Jeg elsker det sugende træk i kroppen, når maskinen slipper jorden. Nu er vi i luften, nu er jeg på vej, tænker jeg.

**Ord:**

Delayed: forsinket

Evian: fransk kurvand

Arrondissement: Paris er inddelt i arrondissementer, bydele

Ma petite Britt: Min lille Britt

Pain au chocolate: brød af croissantdej med chokolade

Turbulens: voldsomme bevægelser

Brændingen: dér, hvor bølgerne rammer stranden

# Opgaver

# Dit professionelle sprog, skriftligt

Fra <http://gad.dk/danskbogentilsocial-ogsundhedselever>

**Læringsmål:** Målet med opgaven er, at du ved hvordan du videregiver oplysninger skriftligt til dine kollegaer på en hensigtsmæssig måde.

**Niveau:** D-C

**Arbejdsform:** Løs opgaven individuelt eller i en gruppe.

**Opgavebeskrivelse:** Skriv sætningerne om til professionelt skriftsprog. Du skal ikke tænke så meget over, hvad du ville gøre i situationen, eller om du overhovedet vil dokumentere den eller ej, i stedet skal du fokusere på at skrive om:

1. Jan Petersen har brækket sig ud over hele sin seng.

**Eksempel på omskrivning:**

Jan Petersen har kastet voldsomt op i sin seng.

**2. De pårørende var helt oppe at køre over, hvor råddent der var gjort rent i hendes lejlighed.**

OMSKRIV:

**3. Karl Hansen var igen helt vildt fuld, da jeg kom for at have ham i bad.**

OMSKRIV:

**4. Han kunne ellers godt trænge til et bad, for han stank af tis.**

OMSKRIV:

**5. Dem, der ikke har sørget for at fylde op med handsker hos Gerda, er nogen klaphatte!**

**Husk det nu!!!!!!!!!!!**

OMSKRIV:

**6. Jeg fandt Bo Olsens briller i hans køleskab – er han ved at miste forstanden?**

OMSKRIV:

**7. Sofie Nielsen havde tisset i bukserne igen. Hendes datter er skidesur over, at vi ikke gør noget ved det.**

OMSKRIV:

**8. Henrik Madsen overfusede mig i dag, da jeg kom for at gøre rent.**

OMSKRIV:

**9. Der lugter ulækkert i Ole Pedersens lejlighed, jeg tror ikke, han får skiftet kattens bakke. Den står ude på lokummet.**

OMSKRIV:

**10. Til dagvagterne: PRØV NU AT RYDDE OP EFTER JER SELV FOR EN GANGS SKYLD!**

OMSKRIV: